Euroopan parlamentin päätöslauselma

5. toukokuuta 2010,

joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan elintarviketurvallisuusviranomaisen talousarvion toteuttamisesta varainhoitovuonna 2008

EUROOPAN PARLAMENTTI, joka

ottaa huomioon Euroopan elintarviketurvallisuusviranomaisen lopullisen tilinpäätöksen varainhoitovuodelta 2008,

ottaa huomioon tilintarkastustuomioistuimen kertomuksen Euroopan elintarviketurvallisuusviranomaisen tilinpäätöksestä varainhoitovuodelta 2008 sekä viranomaisen vastaukset [1],

ottaa huomioon neuvoston 16. helmikuuta 2010 antaman suosituksen (5827/2010 – C7-0061/2010),

ottaa huomioon EY:n perustamissopimuksen 276 artiklan ja Euroopan unionin toiminnasta tehdyn sopimuksen 319 artiklan,

ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 [2] ja erityisesti sen 185 artiklan,

ottaa huomioon Euroopan elintarviketurvallisuusviranomaisen perustamisesta annetun Euroopan parlamentin ja neuvoston asetuksen (EY) N:o 178/2002 [3] ja erityisesti sen 44 artiklan,

ottaa huomioon asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 [4] ja erityisesti sen 94 artiklan,

ottaa huomioon työjärjestyksen 77 artiklan ja liitteen VI,

ottaa huomioon talousarvion valvontavaliokunnan mietinnön sekä ympäristön, kansanterveyden ja elintarvikkeiden turvallisuuden valiokunnan lausunnon (A7-0086/2010),

A. ottaa huomioon, että tilintarkastustuomioistuin on saanut riittävän varmuuden siitä, että varainhoitovuoden 2008 tilit ovat luotettavat ja tilien perustana olevat toimet ovat lailliset ja asianmukaiset,

B. ottaa huomioon, että parlamentti myönsi 23. huhtikuuta 2009 Euroopan elintarviketurvallisuusviranomaisen toiminnanjohtajalle vastuuvapauden viranomaisen talousarvion toteuttamisesta varainhoitovuonna 2007 [5] ja päätökseen liitetyssä päätöslauselmassa se muun muassa pani merkille, että

- vuodelle 2008 siirrettyjä määrärahoja oli 8600000 euroa (17 prosenttia vuoden 2007 talousarviosta) ja peruuntuneita 4800000 euroa,

- maksumäärärahojen vajaakäyttö vuonna 2007 johtui osittain siitä, että vuoden 2007 avustuksia koskeva vuotuinen työohjelma hyväksyttiin ja pantiin täytäntöön myöhässä ja että määrärahoja siirrettiin edelliseltä vuodelta (2006) 7900000 euroa, joista 4500000 euroa oli toimintamäärärahoja,

Toiminta sekä talousarvio- ja varainhallinto

1. korostaa, että viranomaisen tehtävänä on antaa riippumattomia tieteellisiä lausuntoja kaikista asioista, jotka vaikuttavat suoraan tai välillisesti elintarvikkeiden turvallisuuteen, myös eläinten terveydestä ja hyvinvoinnista ja kasvinsuojelusta, ja että on tarpeen jakaa tieteellistä tietoa asianmukaisesti;

2. toteaa, että vuonna 2008 eli kuudennen toimintavuotensa aikana viranomainen on jatkuvasti parantanut toimintaansa; toteaa, että tämä käy hyvin ilmi tulosindikaattoreista: tieteellisten lausuntojen ja lausumien määrä kasvoi 57 prosenttia vuoteen 2007 verrattuna, riskinarviointimenetelmiä ja tieteellisten verkostojen koordinointia kehitettiin (esim. ohjeet ja tiedonkeruuta koskevat raportit), tieteellisten lausuntojen antamista tehostettiin ja eri osapuolten välistä vuoropuhelua edistettiin (esim. artikkelit ja audiovisuaalialan uutiset tiedotusvälineissä lisääntyivät, lehdistötiedotteiden määrä lisääntyi ja EFSA Highlights -julkaisun tilaajamäärä kasvoi 21 prosenttia vuoteen 2007 verrattuna); toteaa, että samalla, kun tulokset ovat parantuneet, myös henkilöstöä on lisätty (27 prosenttia) vuoteen 2007 verrattuna;

3. toteaa, että viranomaisen talousarvion toteutusaste vuonna 2008 oli korkea, kun maksusitoumusmäärärahoista käytettiin 97 prosenttia ja maksumäärärahoista 95 prosenttia; korostaa, että edellisvuoteen verrattuna talousarvio kasvoi 9000000 eurolla;

4. toteaa kuitenkin, että jo kolmantena vuotena peräkkäin tilintarkastustuomioistuin kiinnittää huomiota siihen, että määrärahoja on siirretty seuraavalle varainhoitovuodelle (vuoden 2008 kokonaismäärärahoista 23 prosenttia varainhoitovuodelle 2009, vuoden 2007 kokonaismäärärahoista 16 prosenttia varainhoitovuodelle 2008 ja vuoden 2006 kokonaismäärärahoista 20 prosenttia varainhoitovuodelle 2007); panee merkille, että varainhoitovuonna 2008 tilanne johtui siitä, että toimien täytäntöönpano tai käynnistyminen viivästyi seuraavilla aloilla: IT-ohjelmistojen kehittäminen, tieteellinen yhteistyö ulkopuolisten asiantuntijoiden kanssa, tutkimusavustukset sekä avustukset tiedonkeruuseen liittyville hankkeille; kannustaa viranomaista parantamaan talousarviohallintoaan saadakseen suuret siirtomäärät vähenemään;

5. toteaa lisäksi, että jo toisena vuotena peräkkäin tilintarkastustuomioistuin kiinnittää huomiota siihen, että edelliseltä vuodelta siirrettyjä toimintamenoihin liittyviä sitoumuksia jouduttiin perumaan (37 prosenttia varainhoitovuodelta 2007 ja 26 prosenttia varainhoitovuodelta 2006 siirretyistä toimintamenoihin liittyvistä sitoumuksista); panee merkille, että varainhoitovuonna 2008 tilanne johtui lähinnä siitä, että varainhoitovuoden 2007 avustussopimusten täytäntöönpanossa oli huomattavia viivästyksiä vuonna 2008;

6. on näin ollen huolissaan siitä, että tilanne on vuotuisuuden periaatteen vastainen ja osoittaa, että viranomaisen ohjelmasuunnittelussa, sopimuksissa asetettujen määräaikojen valvonnassa ja budjetoinnissa esiintyy puutteita;

7. antaa viranomaiselle tunnustusta siitä, että sen vuotta 2008 koskevassa työohjelmassa on lueteltu pääasiallisiin toimiin sovellettavat ensisijaiset tavoitteet ja indikaattorit; kannustaa viranomaista kuitenkin yksilöimään entistä paremmin SMART-tavoitteet ja RACER-indikaattorit edistääkseen tulosten saavuttamista ja mahdollistaakseen todellisen tulosten seurannan; pitää myönteisenä viranomaisen käyttöön ottamaa riskinarviointiprosessia, jonka avulla pitäisi jo vuonna 2009 voida vahvistaa viranomaisen tieteellistä ja hallinnollista toimintaa ja valvoa sitä tiiviisti;

8. korostaa, että viranomaisen on avustussopimusmenettelyissään kiinnitettävä tulevaisuudessa enemmän huomiota palvelun monimutkaisuuden arviointiin, jotta se pystyisi paremmin määrittämään tarjousten esittämisen määräajan; toteaa lisäksi, että viranomaisen olisi valvottava entistä paremmin avustussopimuksissa asetettujen määräaikojen noudattamista;

9. pitää myönteisenä, että viranomainen otti vuoden 2009 talousarviossa avustusten osalta käyttöön jaksotetut määrärahat välttääkseen määrärahojen peruuntumista tulevina varainhoitovuosina;

10. toteaa, että viranomaisen tileille kirjattiin varainhoitovuonna 2008 korkotuloja 485651,33 euroa; päättelee vuositilinpäätöksestä ja korkojen määrästä, että viranomaisella on jatkuvasti käytettävissään hyvin suuret käteisvarat; toteaa, että 31. joulukuuta 2008 viranomaisen käteisvarat olivat 19990492,26 euroa; kehottaa komissiota tutkimaan, miten voitaisiin varmistaa asetuksen (EY, Euratom) N:o 2343/2002 15 artiklan 5 kohdan mukaisen tarveperusteisen kassanhallinnan täysimääräinen soveltaminen ja mitä muutoksia olisi tehtävä viranomaisen käteisvarojen pitämiseksi pysyvästi mahdollisimman vähäisinä;

Sisäinen tarkastus

11. katsoo, että viranomaisen vuonna 2006 perustama tarkastuskomitea avustaa johtokuntaa merkittävällä tavalla huolehtimalla siitä, että komission sisäisen tarkastuksen yksikön ja viranomaisen sisäisen tarkastuksen yksikön työ toteutetaan asianmukaisesti ja että johtokunta ja toiminnanjohtaja ottavat tämän työn asianmukaisesti huomioon; uskoo näin ollen, että tämä viranomaisen sisäinen tarkastuskomitea voisi toimia esimerkkinä muille virastoille;

12. panee merkille, että komission sisäisen tarkastuksen yksikön ja viranomaisen sisäisen tarkastuksen yksikön antamista kaikkiaan 25 suosituksesta on toteutettu 20 (80 prosenttia); kehottaa viranomaista kuitenkin antamaan parlamentille lisätietoja niiden tärkeysasteesta ja toimista, joihin on ryhdytty niiden toteuttamiseksi;

Henkilöstö

13. panee merkille, että viranomainen on onnistunut täyttämään 318 sen henkilöstötaulukossa esitetyistä 335 virasta (eli vuoden 2007 jälkeen on otettu palvelukseen 45 väliaikaista toimihenkilöä) kärsittyään useiden vuosien ajan vaikeuksista saada Parmaan korkeasti koulutettua tieteellistä henkilöstöä; ottaa huomioon, että 40 muuta henkilöä (ylimääräisiä toimihenkilöitä, sopimussuhteisia toimihenkilöitä ja kansallisia asiantuntijoita) on otettu palvelukseen avustamaan viranomaista sen tehtävien suorittamisessa;

14. pitää myönteisenä, että tilintarkastustuomioistuimen tämänkertaisessa kertomuksessa ei ole todettu puutteita palvelukseenottomenettelyissä;

15. kehottaa viranomaista varmistamaan, että kaikki entiset virkamiehet ilmoittavat sille Euroopan yhteisöjen virkamiehiin sovellettavien henkilöstösääntöjen 16 artiklan mukaisesti siirtymisestään uusiin tehtäviin toimielinten ulkopuolelle; toteaa, että jos tällaiset tehtävät voisivat johtaa ristiriitaan toimielinten oikeutettujen etujen kanssa, viranomaisen olisi ryhdyttävä asianmukaisiin toimiin;

16. panee merkille lokakuussa 2008 käynnistetyn toisen henkilöstökyselyn, jossa arvioitiin viranomaista työympäristönä; on tyytyväinen siihen, että osallistumisaste nousi 55 prosenttiin vuonna 2008, kun vuonna 2007 se oli 44 prosenttia; kehottaa henkilöstökomiteaa suorittamaan tällaisen kyselyn säännöllisesti ja parantamaan osallistumisastetta ja odottaa viranomaisen johdon ottavan kyselyn tulokset huomioon henkilöstöhallinnossa ja päivittäisessä työssä;

Virastoverkoston koordinaattorin tehtävä

17. onnittelee viranomaisen toiminnanjohtajaa siitä, että hän hoiti virastoverkoston koordinaattorin tehtävää erittäin menestyksellisesti 1. maaliskuuta 2009– 31. joulukuuta 2009;

18. viittaa vastuuvapauden myöntämistä koskevaan päätökseen liittyvien muiden, luonteeltaan yleisten huomautusten osalta EU:n erillisvirastojen toiminnasta, varainhoidosta ja sen valvonnasta 5. toukokuuta 2010 antamaansa päätöslauselmaan [6].

[1] EUVL C 304, 15.12.2009, s. 95.

[2] EYVL L 248, 16.9.2002, s. 1.

[3] EYVL L 31, 1.2.2002, s. 1.

[4] EYVL L 357, 31.12.2002, s. 72.

[5] EUVL L 255, 26.9.2009, s. 185.

[6] Hyväksytyt tekstit, P7_TA(2010)0139 (katso tämän virallisen lehden sivu 241).

--------------------------------------------------